మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
వాళ్ల‌లో 75% భార‌తీయులే
అమెరికాలో గ్రీన్‌కార్డ్‌ కోసం ఎదురుచూస్తున్న వారిలో భారతీయులే అధికంగా ఉన్నారని యూఎస్‌ సిటిజన్‌షిప్‌ అండ్‌ ఇమిగ్రేషన్‌ సర్వీసెస్‌ (యూఎస్‌సీఐఎస్‌) తాజాగా విడుదల చేసిన గణాంకాల ద్వారా వెల్లడైంది.
Samayam Telugu | Updated:
Jun 8, 2018, 11:07AM IST
అమెరికాలో గ్రీన్‌కార్డ్‌ కోసం ఎదురుచూస్తున్న వారిలో భారతీయులే అధికంగా ఉన్నారని యూఎస్‌ సిటిజన్‌షిప్‌ అండ్‌ ఇమిగ్రేషన్‌ సర్వీసెస్‌ (యూఎస్‌సీఐఎస్‌) తాజాగా విడుదల చేసిన గణాంకాల ద్వారా వెల్లడైంది. ఈఏడాది మే31 నాటికి సుమారు 3,95,025 మంది విదేశీయులు అమెరికాలో శాశ్వత నివాసమైన గ్రీన్‌కార్డ్‌ కోసం ఎదురుచూస్తున్నారు. వీరిలో మూడొంతులకు పైగా భారతీయులే ఉన్నారు. అత్యుత్తమ నైపుణ్యం కలిగిన సుమారు 3,06,601మంది భారతీయులు గ్రీన్‌కార్డ్‌ కోసం ఎదురుచూస్తున్నట్టు యూఎస్‌సీఐఎస్ వివ‌రించింది.
గ్రీన్ కార్డ్
భారత్‌ తర్వాతి స్థానంలో చైనా (67,031) ఉండగా.. మిగతా దేశాల వాళ్లు పదివేలకు పైగా ఉన్నారు. అమెరికా ప్రభుత్వం అనుసరిస్తున్న నిబంధనల ప్రకారం ఒక ఆర్థిక సంవత్సరంలో ఏ దేశానికీ ఏడు శాతానికి మించి గ్రీన్‌కార్డులు జారీ చేయరాదు.
దీని వల్ల భారతీయులు తీవ్ర ఇబ్బందులు ఎదుర్కొంటున్నారు. గ్రీన్‌కార్డ్‌ కోసం ఏండ్ల తరబడి వేచి చూడాల్సి వస్తోంది. ప్రస్తుతం అమెరికాలో నివసిస్తున్న ఎక్కువ మంది భారతీయులు హెచ్‌-1బీ వీసాల మీద వచ్చిన వారే అధికంగా ఉన్నారు.
ఒక దేశానికి ఏడు శాతం గ్రీన్‌ కార్డులు మాత్రమే జారీ చేయాలనే నిబంధన వల్ల భారతీయులు శాశ్వత నివాసం కోసం సంవ‌త్స‌రాల పాటు ఎదురుచూడాల్సి వస్తుందనీ... ఈ పరిస్థితిలో మార్పు రావాల్సి ఉందని అమెరికాకు చెందిన కొందరు కాంగ్రెస్‌ నేతలు ఇప్పటికే ట్రంప్‌ ప్రభుత్వాన్ని కోరుతున్నారు.గ్రీన్‌కార్డుల కోసం ఏళ్ల‌ తరబడి ఎదురుచూస్తున్న విధానంలో మార్పులు చేయాల్సిందిగా కోరుతూ పలువురు భారతీయులు ఇటీవల ఆందోళన వ్యక్తం చేశారు.
జీసీరిఫామ్స్‌. ఓఆర్‌జీ ఇచ్చిన సమాచారం మేరకు భారతీయులు సుమారు 25 నుంచి 92 ఏండ్ల పాటు గ్రీన్‌ కార్డు కోసం ఎదురుచూడాల్సి వస్తుంది. దీని వల్ల అక్కడ నివసిస్తున్న భారతీయుల పిల్లల భవిష్యత్‌ ఇబ్బందుల్లో పడుతుందని కొందరు ఆందోళన వ్యక్తం చేస్తున్నారు.